
Text rozhodnutia
Súd: Krajský súd Bratislava Spisová značka: 3S/223/2010 Identifikačné číslo súdneho spisu: 1010201208 Dátum vydania rozhodnutia: 23. 08. 2013 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2013:1010201208.2 Uznesenie Krajský súd v Bratislave v právnej veci žalobcu: Asociácia spotrebiteľských subjektov Slovenska (A3S), Popradská 6, Stará Ľubovňa, IČO: 31 796 001, zastúpený: JUDr. Slavomír Friment, advokát, ul. 17. Novembra 14, 064 01 Stará Ľubovňa, proti žalovanému: Ministerstvo hospodárstva Slovenskej republiky, Mierová 19, 827 15 Bratislava o preskúmanie zákonnosti postupu žalovaného vo veci nariadenia predbežného opatrenia, takto r o z h o d o l : Konanie o nariadení predbežného opatrenia z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobou doručenou súdu dňa 23.06.2010 sa žalobca domáhal zrušenia rozhodnutia žalovaného č.33/2010 zo dňa 14.04.2010, č. 583/2010-1000-3100 s tým, že žiada vec vrátiť žalovanému na ďalšie konanie. Návrhom podaným dňa 10.02.2012 sa žalobca domáhal vydania predbežného opatrenia podľa § 74 a nasl. O.s.p., ktorým by súd zakázal žalovanému: 1/ zastaviť proces prideľovania dotácií podľa Výzvy na predloženie projektov na rok 2012 pre združenia na ochranu spotrebiteľov, 2/ zvýšiť objem dotácií na kolektívne zastupovanie spotrebiteľov na súdoch tak, aby boli zabezpečené medzinárodné záväzky na ochranu práv spotrebiteľov, 3/ vytvoriť funkčný a trvalo udržateľný systém financovania zastupovania spotrebiteľov na súdoch, aby spotrebiteľské združenia neboli vystavené nútenej alebo povinnej práci. Krajský súd prejednal vec v zmysle ustanovenia § 247 a nasl. O.s.p. v spojení s ustanovením § 246c O.s.p. a zistil, že dané konanie je potrebné zastaviť. Žalobca návrh na vydanie predbežného opatrenia podal v súvislosti s konaním, v ktorom sa žalobou podľa § 247 a nasl. O.s.p. domáha preskúmania zákonnosti postupu žalovaného v konaní vedenom na žalovanom správnom orgáne pod č. 33/2010 zo dňa 14.04.2010, č. 58/2010-1000-3100. Konanie o žalobách proti rozhodnutiam a postupom správnych orgánov je konaním osobitným, ktoré upravujú špeciálne ust. § 247 a nasl. O.s.p. Podľa ust. § 246c vety prvej O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Inštitút predbežných opatrení je v konaní podľa piatej časti O.s.p. teda vylúčený. Je tomu tak jednak preto, že by išlo o neprípustný zásah z hľadiska princípu deľby výkonnej a súdnej moci a navyše použitie druhej časti O.s.p. (kde je upravený tento inštitút) je pojmovo vylúčené podľa citovaného ust. § 246c O.s.p. Toto ustanovenie v konaní podľa piatej časti O.s.p. dovoľuje použiť primerane iba prvú, tretiu a štvrtú časť O.s.p. Nie je teda v právomoci súdu, aby v súvislosti s konaním o žalobách proti rozhodnutiu a postupu správneho orgánu sa mohli dočasne upravovať pomery účastníkov nariadením predbežného opatrenia. Nedostatok právomoci súdu na nariadenie predbežného opatrenia v konaní o preskúmanie zákonnosti rozhodnutia a postupu správneho orgánu je v dôsledku vyššie uvedených dôvodov neodstrániteľnou prekážkou v tomto konaní, ktorá podľa ust. § 104 ods. 1 O.s.p. v spojení s § 246c O.s.p. zakladá dôvod pre zastavenie konania o nariadenie predbežného opatrenia. Preto krajský súd rozhodol spôsobom uvedeným vo výroku tohto uznesenia. O trovách konania súd rozhodol podľa ust. § 146 ods. 1 písm. c/ O.s.p. v spojení s ustanovením § 246c vety prvej O.s.p. s ohľadom na to, že konanie bolo zastavené Poučenie: Proti tomuto uzneseniu nie je prípustný opravný prostriedok. (§ 246c veta druhá O.s.p.)

